വന്യജീവികളെ വേട്ടയാടി വില്ക്കുന്നയാള് പിടിയില് ചെറുതോണി: നഗരംപാറ റേഞ്ചില്പ്പെട്ട വനമേഖലയില് നിന്ന് സ്ഥിരമായി വന്യജീവികളെ വേട്ടയാടി വില്പ്പന നടത്തിവന്ന സംഘത്തിലെ ഒരാള് വനപാലകരുടെ പിടിയിലായി. മണിയാറന് കുടി ഈട്ടിച്ചുവട്ടില് തങ്കച്ചനാണ് 46 പിടിയിലായത്. വാഴത്തോപ്പ് ഫോറസ്റ്റ് സ്റ്റേഷന് പരിധിയിലുള്ള മണിയാറന്കുടി പാല്ക്കുളംമേട് വനങ്ങളില് നായാട്ടു സംഘം പ്രവര്ത്തിക്കുന്നതായി രഹസ്യവിവരം കിട്ടിയതിനെ തുടര്ന്ന് കഴിഞ്ഞ ഏതാനും ദിവസങ്ങളായി വനമേഖലകള് കേന്ദ്രീകരിച്ച് അന്വേഷണം നടത്തിവരുകയായിരുന്നു. ഇതിനിടെയാണ് ഇന്നലെ വൈകിട്ട് വട്ടമേട് ഭാഗത്ത് നിന്ന് നാടന്തോക്കും തിരകളും അനുബന്ധ സാധനസാമഗ്രികളുമായി ഇയാള് പിടിയിലായത്. ഇയാളെ വിശദമായി ചോദ്യം ചെയ്ത ശേഷം പീരുമേട് കോടതിയില് ഹാജരാക്കി റിമാന്ഡ് ചെയ്തു. നായാട്ടു സംഘത്തില് കൂടുതല് പേര് ഉണ്ടന്നാണ് രഹസ്യവിവരം. വരുംദിവസങ്ങളില് ഇവരെ പിടികൂടാനുള്ള അന്വേഷണം ഊര്ജിതമാക്കി. വാഴത്തോപ്പ് ഫോറസ്റ്റ് സ്റ്റേഷന് ഡെപ്യൂട്ടി റേഞ്ച് ഫോറസ്റ്റ് ആഫീസര് ജോജി എം. ജേക്കബ്ബിന്റെ നേതൃത്വത്തിലുള്ള വനപാലക സംഘത്തിന്റെ നേതൃത്വത്തിലാണ് അന്വേഷണം.